Agt kinders beseer toe kar rolDie Avanza het omtrent 20 m van die pad af gerol. (Foto: ER24) Agt kinders en twee volwassenes is Donderdagmiddag beseer toe die motor waarin hulle gereis het, ŉ Toyota Avanza, meters vêr van die pad af gerol het. Een van die kinders is kritiek beseer en moes met ŉ lugambulans na ŉ hospitaal geneem word. Die ongeluk het net ná 14:30 op Baden Powell-weg tussen Khayelitsha en Mitchells Plain in die Wes-Kaap plaasgevind. Volgens die ambulansdiens ER24, het paramedici kort na hul aankoms op die toneel die meeste van die pasiënte in die middel van die pad aangetref. Die Avanza het ongeveer 20 m van die pad in die veld gelê. Die motor was erg beskadig. “Een van die kinders, ŉ dogtertjie, was in ŉ kritieke toestand en paramedici het onmiddellik begin om haar te stabiliseer, voordat ŉ helikopter van die Rooikruis haar na die naaste hospitaal geneem het,” het Ineke van Huyssteen, woordvoerder van ER24, gesê. Nog ŉ kind en die twee volwassenes het ernstige beserings opgedoen en is ook op die toneel behandel en later na ŉ hospitaal geneem. Die res van die kinders het minder ernstige beserings opgedoen. Dit is nie seker hoe oud die kinders is nie. Volgens Van Huyssteen was wetstoepassingsowerhede op die toneel om die oorsaak van die ongeluk te ondersoek.